input: KOMISJONI RAKENDUSMÄÄRUS (EL) 2015/228,
  17. veebruar 2015,
  millega asendatakse nõukogu määruse (EÜ) nr 4/2009 (kohtualluvuse, kohaldatava õiguse, kohtuotsuste tunnustamise ja täitmise ning koostöö kohta ülalpidamiskohustuste küsimustes) I-VII lisa
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 18. detsembri 2008. aasta määrust (EÜ) nr 4/2009 kohtualluvuse, kohaldatava õiguse, kohtuotsuste tunnustamise ja täitmise ning koostöö kohta ülalpidamiskohustuste küsimustes, (1) eelkõige selle artiklit 72,
  ning arvestades järgmist:
  (1)
  Määruse (EÜ) nr 4/2009 I-VII lisa on muudetud nõukogu määrusega (EL) nr 517/2013, (2) et võtta arvesse Horvaatia ühinemist Euroopa Liiduga. Samal ajal on määruses (EL) nr 517/2013 võetud arvesse eurole üleminekut Eestis.
  (2)
  Lätis võeti euro kasutusele 1. jaanuaril 2014 ja Leedus 1. jaanuaril 2015. Järelikult on vaja muuta I-IV ja VII lisa.
  (3)
  Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikli 4 kohaselt on Ühendkuningriik teatanud komisjonile, et nõustub osalema määruse (EÜ) nr 4/2009 kohaldamisel. II ja IV-VII lisas peaksid seetõttu olema viited Ühendkuningriigile.
  (4)
  Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artiklite 1 ja 2 kohaselt ei osalenud Taani määruse (EÜ) nr 4/2009 vastuvõtmisel ega osale ka käesoleva määruse vastuvõtmisel, mistõttu määrus (EÜ) nr 4/2009 ega käesolev määrus ei ole tema suhtes siduvad ega kohaldatavad.
  (5)
  Kooskõlas Euroopa Ühenduse ja Taani Kuningriigi vahelise kohtualluvust ning kohtuotsuste tunnustamist ja täitmist tsiviil- ja kaubandusasjades käsitleva 19. oktoobri 2005. aasta lepingu (3) artikli 3 lõikega 2 teavitas (4) Taani siiski komisjoni oma otsusest kohaldada määruse (EÜ) nr 4/2009 sisu osaliselt, ulatuses, milles sellega muudetakse nõukogu määrust (EÜ) nr 44/2001, (5) mida käsitleb eespool nimetatud 19. oktoobri 2005. aasta leping. II ja IV lisas peaksid seetõttu olema viited Taanile.
  (6)
  Lisaks on vaja muuta VI ja VII lisa teatavaid osi, et lihtsustada nende rakendamist.
  (7)
  Käesoleva määrusega ette nähtud meetmed on kooskõlas nõukogu määruse (EÜ) nr 2201/2003 (6) artikli 70 alusel loodud komitee arvamusega.
  (8)
  Seetõttu tuleks selguse huvides asendada määruse (EÜ) nr 4/2009 I-VII lisa,
  ON VASTU VÕTNUD KÄESOLEVA MÄÄRUSE:
  Artikkel 1
  Määruse (EÜ) nr 4/2009 I-VII lisa asendatakse käesoleva määruse lisa tekstiga.
  Artikkel 2
  Käesolev määrus jõustub kahekümnendal päeval pärast selle avaldamist Euroopa Liidu Teatajas.
  Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
  Brüssel, 17. veebruar 2015